  Виталий Пронин Гуртоос туж шумпото ӧтьымтэ куноослы но Гаргаысь кенакъёс.Алнаш ёросысь Кузёбай бордын пичи гинэ Гарга гурт вань. Верало: ас вакытаз со быдэс республика тыр гудыръяз. Гурт удысын азинсконъёсыз понна орденэн но пусъемын. Одӥг семья Туннэ Гаргаысь кӧня ке коркан гинэ улӥсез кылемын на. Соос но - пенсионеръёс, векчи нылпиос чик ӧвӧл ни. Но гуртлэн азьвыл «паськыт» улонэз сярысь верало на солань но, талань но кошкись ульчаос. Табере тросысьтыз коркаосысь укноосын тылъёс кемалась уг ӝуатскыло ни. Пыдын ветлон сюресъёс читыр-чутыр гинэ адӟисько. Но одӥгез ульча вольыт-вольыт сузямын. Соин ик кудпала мыноно - бырйиськыны луонлык ӧвӧл. Сузям сюрес кузя машинаен уллань ширтӥськом... Пумитамы - туж чебер суред. Капка вӧл-вӧл усьтэмын, воргорон азбарысь лымыез валэн потта. Машинамылэсь дугдэмзэ шӧдыса, пумитамы бызьыса потӥз пичи гинэ сьӧд пуны - э-э тэтча азямы, пырыны ӧте кадь. Нош сьӧраз вамыштэммес адӟыса, быжыныз уката зол шона. Макем шумпотэ витьымтэ куноослы но! - Та пуны огназгес улэ, - валэктэ воргорон. - Кузёез - мынам матысь ӵыжы-выжые - Гаргаын со гужемзэ гинэ улэ, ваньмон дыръяз юртъерзэ эскерыны вуылэ ик. Корка электроен эстӥське бере, котькыӵе вакыт пыр но ялкар - шуныт. Лёня Андреев Кузёбайысь вылэм. Гаргае, пе, юрттӥськыны гинэ лыктӥ. Данъяське: валэз котькыӵе техникаез воштэ. Гужемзэ турын дасяны но, пу ворттыны но яра. Нош гаргаосты умой тодӥсько, шуэ. Гурт, пе, азьло ӟуч вал. Но бӧрысь удмуртъёс но, бигеръёс но вуизы ни. - Ой, ми татын одӥг семья кадь улӥськом! - шуэ Клавдия Иванова. Гуртлэн ушъяськонэз - таксофонТаиз доры куное йыгаськытэк пырим. Угось капка, корказь ӧсъёс эрказ усьтӥськизы - тунгонзы но вань меда? - Куноосты туж яратӥсько, соин соос дорысьтым уг бырыло. Та нуналъёсы 60 аресме пусйи, ӟечкыланы лыктӥсьёс маке мында люкаськизы, али но тани пырась-потасьёс вань ай: таиз - Тамара, - тодматэ куноеныз Клавдия апай. Нылкышнолэн капчи мылкыдо, серекъяны мастак луэмез соку ик шӧдӥське, горд пиштӥсь йырсиме маялтыса, шуэ: - Милям таӵе гордъёс гуртамы 8 кузя! Оло осконо, оло ӧвӧл, выльысь портӥсько: - Удмуртъёс-а, бигеръёс-а со гордъёсты? - Чисто сураськем-пожаськемын. Мон тани удмурт. Таиз, Тамара, ӟуч - удмуртэз уг вала... Кыкмы но гордъёс! Зэмзэ но, Клавдия апайлэн но, тётя Тамаралэн но йырси быжъёссы горд пишто, кымес котыръёссы пужмерен шобыртэмын ке но. Гуртазы, пе, дасо пала но улӥсез вань на меда? Гужемзэ тросгес ик люкасько. Тётя Тамара но гужемлы гинэ татчы улыны выжисько, шуэ. Ачиз, пе, Гаргаын вордскемын. Умой тодэ на гуртсылэсь пушъён вакытъёссэ. Татын ваньмыз вылэн: школа, клуб, нылпи сад, магазин... Али огез но ӧвӧл ни. Вторниклы быдэ автолавка вуылэ ик. - Одӥг «достопримечательностьмы» - таксофон, - мынектэ тётя Тамара, - ужа-а, уг-а - уг тодӥськы. - Ужа, ужа! - соку ик итӥське Клавдия апай. - Милям татын райын кадь, уката но гужемзэ. Нюлэсъёсмы тырмемын узыен-борыен, губиен. Тыметъёсамы чорыгъёс жомбыллясько, кузпалыным олома быдӟаоссэ но кутылӥськом! Нош толалтэзэ куасэн ширъян интыосмы туж трос... Клавдия Иванова ас вакытаз куасэн бызьылонъя спортысь мастер вылэм, пӧртэм ӵошатсконъёсын Алнаш ёрослэсь, Удмуртилэсь данзэ утьылэм. Г. Кулаковаен одӥг трасса вылын но бызьылэммы вань, пе. Эшшо со быдэс улонзэ ужамын колхозын, азьмынӥсь доярка вылэм. Туж данъяське нылпиосыныз - эскерыны дораз ӵем вуыло. Орден но синпелет «1 Май» колхозын азьмынӥсь механизаторын ветлэм Гаргаысь Михаил Кузнецов но. Тыршемез пусъемын ВДНХ-лэн 2 медаленыз, Трудовой Слава орденэн. - Пенсие потэме бере трудовой книжкаме киям сётэмзы бере гинэ тодӥ: 1981-тӥ арын монэ Горд Знамя орденэн пусйиллям вылэм на. Но со орден киям ноку ӧз вуы... «Первый май» колхозмы ас вакытаз районын туж данын вал, трос пудо вордӥз, ӟеч урожай басьтылӥз. Кылэме вань, со орденэн но пусъемын шуыса, кыӵееныз вераны уг тодӥськы... Али Михаил Васильевич 81 аресаз мынэ ни. Нылпиосы ӧй вал бере, кыштыр огнам улӥсько шуэ. Коркаез ульча пумын ик - дораз пуньы пытьы кадь гинэ сюрес лёгемын. - Урамамы, мон сяна, эшшо кык коркан улӥсез вань на, - шуэ со. - Соос отӥ ветло, дыр. Мон уг потаськы. Лавка доры но уг ветлӥськы. Техникумысь кемалась тодмоосы вуыло, соос юрттӥсько. Музъемме арендае сётӥ соослы, соин но дорам кожало. Ачиз Михаил Васильевич курег, кеч вордэ. Гужемзэ кияр-помидор но мерттэ - будэтэм емышъёсыз толбыт сиыны тырмо. Гурт бырон калэ вуэмын ке но, улӥсьёс сое гижысь-пиньысь утьыны дась. Ӟеч улонлы, пе, ваньмыз татын вань. Оло, егит семьяос татчы юртъер пуктоно, выжы лэзёно кариськозы ик. Яке кыӵе ке ужбергатӥсь вуоз, гуртэз ӝутоз. Гуртын вылэм на эшшо одӥг «достопримечательностьсы» - Быдӟым тыложысь солдатлы синпелет. Тазэ, гуртысь потыкумы, синйылтӥм ни. Йыг-йыг сылэ со. Но солдатлэн киысьтыз пыӵалзэ кин ке талам, суйыз но сӧсыртэмын... Городэ вуыса ни, жингыртытэк ӧм чидалэ Кузёбай гурт администрацие - отчы пыре Гарга. Отын буйгатӥзы: - Туэ 9-тӥ Май азьын синпелет тупатэмын луоз! Ӟеч мылкыдын ик валэктӥзы: тросэз ӟуч гуртъёс огвакытэ быризы ук. Гаргаос но ас мылкыд каремзыя улон интызэс воштоно кариськизы, гурт «неперспективнойёс» пӧлы пыртэмын ӧй вал. Но со быдэсак ӧз быры, отчы удмуртъёс, бигеръёс вуэмен. Туннэ Гаргаын 24 муртлэн регистрациез вань, но толалтэлы улыны 10 кузя гинэ кылё, одӥгез гинэ пенсие потымтэ на. Элина Кумачёва Туспуктӥз Валентина Емельянова Теги: Алнашёрос гурт сюсюрес  